ཞོར་དུ་ཞུ་འདོད་པ་ཞིག་ལ།ང་རང་ཉིད་ནི་ཞིང་གྲོང་ནས་ནར་སོན་པ་ཞིག་ཡིན་ཞིང་།སྐབས་དེར་སྤྱི་ནས་མི་རྣམས་ཀྱི་ཤེས་རིག་གི་ཆུ་ཚད་དམའ་ཞིང་།འཚོ་བའི་ཆུ་ཚད་ཀྱང་བཟང་རྒྱུ་མེད་པས།དཀའ་སྡུག་གི་ལོ་ཟླའི་ནང་བྱིས་པ་རྣམས་ལ་སློབ་གསོ་གཏོང་ཤེས་མཁན་ཤིན་ཏུ་ཉུང་ཉུང་རེད།དེང་སང་ཡིན་ན།སྤྱི་ནས་ཁོར་ཡུག་འགྱུར་ལྡོག་གི་དབང་གིས་མི་རྣམས་ཀྱི་བསམ་བློ་དང་སེམས་ཁམས་ལ་ཡང་འགྱུར་བ་ཅི་རིགས་ཐེབས་ཡོད་ལ།ཞིང་གྲོང་ཡིན་ན་ཡང་བྱིས་པའི་སློབ་གསོ་ལ་དང་དོད་དང་གཙིགས་མཐོང་བྱེད་མཁན་ལྡབ་འགྱུར་གྱིས་ཇེ་མང་དུ་སོང་ཡོད།ཡིན་ན་ཡང་ཡང་དག་མིན་པའི་སློབ་གསོ་གཏོང་སྟངས་མང་པོ་ཞིག་ཀྱང་སྔར་བཞིན་གནས་ཡོད།བྱིས་པ་རྣམས་བདེ་ཐང་གི་སྒོ་ནས་འཚར་ལོངས་བྱུང་བ་དང་།མེས་རྒྱལ་དང་མི་རིགས་ལ་ཕན་པའི་མི་ཞིག་ཏུ་འགྱུར་བར་དངོས་ནས་ཆུང་དུས་ཀྱི་སློབ་གསོ་གནད་དུ་འཛིན་པར་རེག་ལས་ཆེན་པོ་ཡོད་པར་བསམ།སློབ་གསོ་བཟང་བོ་ཞིག་ཐེབས་པ་ཡིན་ན།མི་ཚེ་གཅིག་ལ་ཕན་ཐོགས་ཀྱི་འདུགདེ་ཡང་ཕ་མ་བཟང་བོ་ཞིག་ཡིན་ན།དུ་ཆང་མི་བསྟེན།རྒྱན་དང་ཤོ་ལ་མི་ཕྱོགས།བྱིས་པའི་འཚར་ལོངས་ལ་ལྷག་པར་སེམས་ཁུར་བྱེད།སློབ་གསོ་གཏོང་ན་ཡང་གནས་ལུགས་དང་མི་མཐུན་པའི་ཚིག་རྩུབ་མོ་མི་བཤད།རང་གི་སེམས་ཁམས་བཟང་མིན་དེ་གཞན་གྱི་ཐོག་ཏུ་མི་འགེལ།ཐ་ན་རྫོང་ཐོག་ཏུ་སོང་ན་ཡང་བྱིས་པ་ལ་དཔེ་དེབ་སྣ་རེ་གཉིས་ཉོས་ནས་ལེགས་སྐྱེས་ཀྱི་ཚུལ་དུ་འབུལ།ཡིན་ན་ཡང་།སློབ་གསོ་མི་གཏོང་ཞིང་གནས་ལུགས་མི་བཤད་པའི་ཁྱིམ་བདག་མང་པོ་ཞིག་ཀྱང་མེད་པ་ག་ལ་ཡིན།ཁ་ཡར་གྲགས་ལ་གདོན་རྫས།ཁ་མར་གྲགས་ལ་ཁྱི་སྐྱགལས་བྱ་ཡོད་ན་མེད་ན་སེམས་ཁུར་མི་བྱེད།བྱིས་པ་གནད་དོན་ལ་འཕྲད་ནས་ཡར་ཞུ་བྱས་ཀྱང་མཐོང་ཆེན་མི་བྱེད་པར་ཚིག་རེ་གཉིས་ཙམ་གྱིས་ལན་སློག་ཐབས་བྱེད་མཁན་ཡང་ཉུང་ཉུང་མིན་པ་འདྲ།སུས་ཀྱང་རང་གི་བུ་ཕྲུག་ནི་ཡོན་དན་དང་ལྡན་པ།བཀའ་དྲིན་ཤེས་པ།མི་ཚེ་ལ་དོན་སྙིང་ཡོད་པ་ཞིག་ཏུ་གཏོང་འདོད་པ་ལས་མ་རབས་ཤིག་ཏུ་གཏོང་མི་འདོད་ལ།མ་རབས་ཤིག་ཏུ་གཏོང་མི་འདོད་པར་ལམ་དྲང་བོར་ཞུགས་དགོས་ན།རང་ཉིད་ནས་འགོ་བརྩམས་ཏེ་མ་རབས་དང་ཐ་ཤལ་གྱི་ཀུན་སྤྱོད་ཅིས་ཀྱང་བསྒྱུར་དགོས་ལ།བྱིས་པར་སློབ་གསོ་གཏོང་དགོས་ན་བྱེད་ཐབས་དང་།སྐུལ་ལྕག་ལ་བརྟེན་པ་ལས།གཅར་རྡུང་དང་སྡིགས་དམོད།སུན་འབྱིན་བྱས་ན།བྱིས་པའི་སེམས་ཁམས་ལ་གནོད་པ་ཚབས་ཆེན་གཏོང་གི་ཡོད་པས།སློབ་གསོ་ནི་མི་ཞིག་གི་མི་ཚེ་ནང་གི་དོན་དག་གལ་ཆེན་ནང་གི་དོན་ཆེན་དེ་ཡིན་པར་ཡིད་ལ་དམ་པོར་བཟུང་དགོས་སོ།།